Een van beste flieks van eeu op Showmax | Netwerk24
Die Suid-Koreaanse rolprent Parasite­ word beskou as een van die beste rolprente van die afgelope eeu. Dit is wêreldwyd met meer as 300 pryse bekroon, insluitend die Goue Palm op die rolprentfees in Cannes, 'n Golden Globe, twee Bafta-pryse en vier Oscars.
Die Oscars was vir beste regisseur (Bong Joon Ho), oorspronklike draaiboek, internasionale rolprent én beste rolprent. Dit is nou op Showmax te sien.
Dit is 'n donker verhaal van klassediskriminasie en gulsigheid en handel oor 'n arm gesin wat 'n welgestelde gesin binnedring deur hulself voor te gee as hoogs gekwalifiseerde mense. Hulle begin werk vir die Parks as huishoudster, motorbestuurder, Engels-onderwyser en kunsterapeut. Die ryk Park-gesin weet nie dat hul werkers almal deel is van die Kim-gesin nie.
Die Kim-gesin infiltreer 'n welge-stelde gesin in die donker komedie Parasite van Suid-Korea.
Christiaan Boonzaier meen 'n mens het 'n sitplekgordel vir die rolprent nodig. Hy skryf: "Die lewe­ vir die (eens werklose) Kims is skielik goed. Hulle melk die Parks soos net woekerdiere kan, maar besef nie terwyl hulle vreet dat hulle ook op dryfsand staan nie: Hoe meer hulle hul-self uit 'n karige bestaan wriemel, hoe dieper sak hulle weg in 'n skynlewe vol leuens en bedrog.
"Dit is dan wanneer 'n Lord of the Flies-soort stryd om oorlewing losbars en die fliek so vinnig wendings opdiep en van genre­ verwissel dat jy eintlik 'n sitplekgordel nodig het."
Die kuns- en kultuurtydskrif Vulture skryf dat Parasite " 'n meesterstuk is wat jou senuwees aan skerwe laat spat" en skryf verder "dat jy die rolprent as een ding ervaar, maar dit is eintlik iets heeltemal anders".
The New York Times meen dit is 'n dringende storie oor klas, wat op 'n sensasionele en vermaaklike manier vertel word".